Erling Bonnesen (V), 2023-04-20:
Tak for det.
Det er sådan lidt morsomt med den der støvsugersnak, og jeg har jo været ude at tømme den gamle støvsuger derude, men det lyder lidt, som om spørgeren har et behov for at komme ud og få tømt det gamle indhold ud af sin egen støvsuger.
For vi er jo fuldstændig enige i, at vi i Venstre mener det samme, som vi har gjort hele tiden, og man kunne jo spørge, om man kunne være kommet længere, når man tænker på, hvordan man stod, og vi blev jo med vores ændringsforslag dengang desværre stemt ned.
Så jeg synes jo, at vi i forhold til den proces, som vi har været igennem, og som vi har redegjort for tidligere, nu står et bedre sted, hvor vi lige præcis får muligheden for at evaluere det her.
Så er spørgeren ikke enig i, at vi nu, i stedet for at det hele bare ikke kommer nogen steder hen, står et bedre sted med det resultat, at vi kan komme ind og få den her evaluering, som jeg har redegjort for, og som vi har debatteret, og at vi så igen kan få taget stilling?
Det er jo i kraft af os i Venstre, at det er lykkedes.
Tak for det.
I Venstre er vi ikke imod naturnationalparkerne.
I Venstre er vi imod dårlig dyrevelfærd.
Dyrevelfærden i naturnationalparkerne ligger også os i Venstre meget på sinde.
Det har vi kæmpet for hele vejen igennem, og det står vi fortsat på mål for, for der skal være god dyrevelfærd alle steder.
Det gælder på private arealer, og det gælder på statens arealer.
Det er slet ikke til diskussion.
I Venstre mener vi det, vi hele tiden har ment om naturnationalparker og dyrevelfærd.
Allerede da vi for 2 år siden behandlede L 229 om naturnationalparkerne her i Folketingssalen, stillede Venstre et ændringsforslag, hvor vi foreslog at fjerne muligheden for at dispensere fra dyrevelfærdsreglerne i naturnationalparkerne.
Et af de punkter var og er naturnationalparkerne.
Derfor har vi så fået skrevet ind i regeringsgrundlaget, at dispensationsmuligheden fra dyrevelfærdsloven skal evalueres, så dyrevelfærden også sikres i naturnationalparkerne.
Det vil være sådan, at der foruden Naturstyrelsens tilsyn også vil være en sideløbende kontrol fra Fødevarestyrelsen.
Men naturnationalparkerne er som bekendt jo slet ikke etableret endnu, så derfor kan der så heller ikke evalueres endnu.
Derfor vil vi evaluere dispensationsmulighedens påvirkning på dyrevelfærd, når vi har data nok at evaluere ud fra.
Indtil evalueringen kan ske om et års tid efter igangsætning, vil Fødevarestyrelsen som ansvarlig myndighed føre sideløbende kontrol.
Det betyder, at hvis der er dyr, der ikke har det godt, så skal der gribes ind, om det så indebærer ekstra fodring eller at tage dyrene ud af områderne.
Derfor kan dyrevelfærden godt tilgodeses, indtil dispensationsmuligheden skal evalueres.
Derfor vil jeg sige, at jeg synes, det er godt, at Venstre er med i regering.
Ellers ville det jo ikke være muligt at holde fokus på denne sag, som vi gør det nu, så jeg er glad for, at vi her i dag i Folketingssalen kan holde fokus på, at dyrevelfærden i de kommende naturnationalparker skal være i orden.
Nu bliver det så med Venstre i regering muligt at få fulgt op og evalueret og taget stilling til, hvordan det går, og dermed også sikre dyrevelfærden.
Jeg tænker, at der bør være bredt flertal i Folketinget for at følge op og evaluere på, hvordan det rent faktisk kommer til at gå med dyrevelfærden.
Fra regeringens side sikres det, at lokale kommunalbestyrelser og byråd vil blive involveret i parkernes gennemførsel og fremtidige drift.
De lokale bestyrelser vil blive dannet med inspiration fra organiseringen af de fem nationalparker fra tidligere.
For det er helt afgørende, at vi får de lokale synspunkter med.
Det store spørgsmål er også hegningen i de kommende naturnationalparker, og hvordan det skal gøres, og helt naturligt også at få set på, hvordan man får mest muligt natur og biodiversitet.
Så det kan vi jo komme tilbage til.
Også her er det godt, at Venstre er kommet i regering, så vi kan få det spørgsmål sat på dagsordenen og drøftet i forbindelse med etablering af de nye naturnationalparker.
I Venstre er vi glade for, at vi i situationen har taget ansvar og derfor kan lykkes med at se på rammerne for, hvordan vi etablerer naturnationalparker, og for, at vi så har landet det her kompromis.
Lad mig derfor slå fast en gang for alle, at i Venstre er vi helt enige med forslagsstillerne i, at dyrevelfærden i de kommende naturnationalparker skal være helt i orden.
Vi vil ikke gamble med dyrevelfærden, og vi går derfor med livrem og seler, kan man sige, hvilket sker ved Fødevarestyrelsens tilsyn, indtil der kan foretages den omtalte evaluering.
På baggrund af disse tiltag er vi i Venstre trygge ved, at dyrevelfærden i de kommende naturnationalparker bliver der holdt øje med, og at der bliver fulgt op, hvis det er nødvendigt.
Så derfor kommer vi så heller ikke til at støtte beslutningsforslaget.